Diari Oficial de la Generalitat Valenciana


Sumari del DOGV 2388, del 16-11-1994 (1994/833040)

RESOLUCIÓ de 2 de novembre de 1994, de la Secretaria General de la Conselleria d'Administració Pública, per la qual es disposa la publicació del conveni de col.laboració entre la Generalitat Valenciana i la Universitat Internacional Menéndez y Pelayo, per a la realització de diverses activitats acadèmiques durant l'any 1994.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2388

Data del DOGV
:   16-11-1994

Secció del DOGV
:   ALTRES DISPOSICIONS

Número del document
:   1994/833040


Data del document
:   02-11-1994

Organisme emissor
:   Presidència de la Generalitat

Tipus de document
:   Resolució

RESOLUCIó de 2 de novembre de 1994, de la Secretaria General de la Conselleria d'Administració Pública, per la qual es disposa la publicació del conveni de col·laboració entre la Generalitat Valenciana i la Universitat Internacional Menéndez y Pelayo, per a la realització de diverses activitats acadèmiques durant l'any 1994. [94/7876]  
Subscrit, després de la tramitació prèvia reglamentària, entre la Generalitat Valenciana i la Universitat Internacional Menéndez y Pelayo, el dia 27 de setembre de 1994, un conveni de col·laboració per a la realització de diverses activitats acadèmiques durant l'any 1994, i en compliment del que estableix l'article 8.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana aquest conveni, que ha quedat inscrit en el Registre de Convenis amb el número 0460/94, i que figura com a annex d'aquesta resolució.  
València, 2 de novembre de 1994.- El secretari general de la Conselleria d'Administració Pública.  
Conveni de col·laboració entre la Generalitat Valenciana i la Universitat Internacional Menéndez y Pelayo per a la realització de diverses activitats acadèmiques durant l'any 1994  
València, 27 de setembre de 1994  
Reunits  
D'una banda, el Sr. Rafael Ferrer Fombuena, secretari general de la Presidència de la Generalitat Valenciana, en virtut de les facultats que té conferides per l'article 2 del Decret 36/1987, de 10 de setembre, del president de la Generalitat Valenciana, per la qual delega funcions en el director del Gabinet del President i en el secretari general de la Presidència,  
I, de l'altra, el Sr. Ernest Lluch Martín, rector de la Universitat Internacional Menéndez y Pelayo (d'ara endavant UIMP), en nom i representació d'aquesta i d'acord amb les atribucions que li confereix l'Ordre Ministerial de 12 d'agost de 1982 (BOE 28.09.82),  
Exposen  
Que ambdues part es reconeixen capacitat suficient per a subscriure aquest conveni, i que la Presidència de la Generalitat Valenciana i la UIMP són conscients que la cooperació entre ambdues institucions permetrà un millor compliment dels propis objectius, per la qual cosa tenen la voluntat d'establir unes normes de col·laboració que ho facen viable.  
Per tot això, i en l'àmbit de les seues competències,  
Acorden  
Primer. La finalitat d'aquest conveni és la col·laboració i l'ajuda de la Presidència de la Generalitat Valenciana per a la realització de cursos durant l'any 1994 que organitzarà la UIMP.  
Segon. La UIMP es compromet d'organitzar, com a mínim, dos cursos; un sobre «L'estatut polític de la teoria. El lloc de la reflexió crítica a la fi del mil·lenni»; i, un altre sobre «Ecosistemes afectats per sals. Agricultura i ecologia». Alhora, garanteix l'alta qualitat acadèmica i l'interés general dels cursos amb la presència de destacats especialistes.  
Tercer. Per dur endavant aquest conveni, la Generalitat Valenciana aportarà quatre milions (4.000.000) de pessetes, a càrrec del programa 112.40, capítol IV, línia 402/00655.  
Quart. La durada d'aquest conveni serà des del moment de la signatura fins el 31 de desembre de 1994.  
En compliment de l'article 7.3 del Decret 20/1993, de 8 de febrer, del Consell de la Generalitat Valenciana, el Govern valencià pot rescindir el conveni quan les prestacions d'aquest no s'efectuen en l'exercici adient.  
Cinquè. Forma de pagament: fins un 40% del preu, immediatament després de subscriure el conveni.  
Fins el 20%, després de l'aportació i la comprovació de la documentació justificativa de l'efectiva i correcta aplicació de la suma lliurada a l'actuació que té com a finalitat aquest conveni.  
La resta, en justificar-se el compliment del conveni.  
I, com a prova de conformitat els compareixents estenen la signatura en tres exemplars, al lloc i en la data indicada.  
El secretari general de la Presidència de la Generalitat Valenciana: Rafael Ferrer Fombuena. - El rector de la UIMP: Ernest Lluch Martín.